32004R0499
L 080/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 499/2004 НА КОМИСИЯТА
от 17 март 2004 година
за изменение на Регламент (ЕО) № 1082/2003 относно срока и модела за отчитане в сектора на едрия рогат добитък
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1760/2000 на Европейския парламент и на Съвета от 17 юли 2000 г. за създаване на система за идентификация и регистрация на едър рогат добитък и относно етикетирането на говеждо месо и на продукти от говеждо месо и за отмяна на Регламент (ЕО) № 820/97 на Съвета (1), и по-специално член 10, буква г) от него,
като има предвид, че:
(1)
Регламент (ЕО) № 1082/2003 на Комисията (2) предвижда подробни правила за прилагането на Регламент (ЕО) № 1760/2000 по отношение на минималното ниво на контрол, който следва да се извършва в рамките на системата за идентификация и регистрация на едър рогат добитък.
(2)
Крайният срок за отчитане на годишните проверки, съгласно Регламент (ЕО) № 1082/2003, следва да бъде синхронизиран с крайния срок за изпращане на отчетите за годишните премии, съгласно Регламент (ЕО) № 2419/2001 на Комисията от 11 декември 2001 г., предвиждащ подробни правила за прилагането на интегрираната система за администриране и контрол за определени схеми на подпомагане на Общността, установени с Регламент (ЕИО) № 3508/92 на Съвета (3).
(3)
За осигуряване на ефективно сътрудничество между държавите-членки и Комисията, относно представянето пред Комисията на резултатите от проверките в сектора на едрия рогат добитък, в рамките на годишните доклади, предвидени в член 5, параграф 1 на Регламент (ЕО) № 1082/2003, е важно да се подобри съществуващият модел за предаването на тези доклади, за да се подобри информацията и за да се улесни сравнението на докладите.
(4)
Регламент (ЕО) № 1082/2003 следва съответно да бъде изменен.
(5)
Мерките, предвидени в настоящия регламент, са в съответствие със становището на Комитета на Европейския фонд за ориентиране и гарантиране на земеделието,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1082/2003 се изменя, както следва:
1)
в член 5, параграф 1 датата „1 юли“ се заменя с „31 август“;
2)
приложение I се заменя с текста в приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 март 2004 година.